google/wiki40b huggingface dataset:
Nikolaj Gogol

Bakgrunn

Nikolaj Gogol var født som en av fem barn av godseieren Vassilij Afanassjevitsj og Marija Iwanovna Gogol-Janovski i Velikije Sorotsjinskij i guvernementet Poltava 300 kilometer sydøst for Kiev i det som ble kalt Lillerussland og i dag tilhører Ukraina. Han kom fra en slekt med røtter såvel i polsk adel som til hetmantidens kosakkledere. I familiens hus stod det polske familievåpenet i entreen. 
Nikolaj Gogol var ti år gammel da hans lillebror døde, og seksten da faren døde. Han gikk på gymnas i Nizjyn. Han led den gang av skrofulose, og var liten og krum.
Han flyttet 19 år gammel til St. Petersburg i Russland hvor han siden bodde og først forsøkte å gjøre karriere som embetsmann og som historielærer.

Forfatter

Den store russiske dikter i tiden Gogol vokste opp var Aleksandr Pusjkin, og Gogols første dikteriske forsøk var sterkt påvirket av ham. Gogol ville også være poet, og gav ut noen små verk under pseudonymet V. Alov (blodrød), verk han siden sies å ha brent da de ble utsatt for kritikk. 
Selv om han står i en russisk forfattertradisjon og må regnes blant russerne, er det mulig å spore elementer fra ukrainsk folkediktning og ukrainske tradisjoner i noen av verkene hans. 
Prosadebuten kom med novellesamlingen Aftener på en gård ved Dikanka, med undertittel Fortellinger utgitt av birøkteren Rudyj Panko. Også her brukte Gogol pseudonym som et forsvar mot samtidens konservative kritikere, som ikke vek tilbake for å slakte en debutant. Men frykten var ugrunnet og samlingen ble godt mottatt. Gogols fortellinger representerte noe nytt i russisk litteratur. 1820-årene var poesiens tiår i Russland, og den lille prosa som fantes var inspirert av franskmennenes, der knapphet og presisjon var viktigst. Gogol brøt med alt dette, hans betraktninger var omstendelige og snirklete, ordbruken var utradisjonell med et folkelig russisk språk, også iblandet ukrainske ord og uttrykk. Denne stilen skulle Gogol utvikle i sine senere verker.
I 1840-årene styrtet Gogols religiøse grublerier ham inn i en tung krise hva gjaldt forfatterskapet. Mellom 1836 og 1848 foretok han reiser gjennom Tyskland, Sveits, Østerrike, Frankrike og italia, men sperrene for hans kreative skrivning var vanskelig å overvinne. Dessuten begynte en paranoid-hallusinatorisk psykose å gjøre seg gjeldende, en form for schizofreni.
Gogol begav seg på en valfart til Palestina. Etter hjemkomsten kom han under innflytelse av en prest som mente at hans verker var fordervet. Han brant derfor – muligens i et anfall galskap – manuskriptet til annen del av Døde sjeler, men kalte dette etter kort tid for en stor feil.
Psykosen ødela litteraten fullstendig. Gogol døde som følge av en streng religiøs faste i en alder av 42 år.
Sweet Steel

Sweet Steel er et musikkalbum med Lars Egil Vågseter, utgitt i september 2008. Dette er hans første album som soloartist.
Palindrom

Et palindrom er et ord, uttrykk eller tall som gir samme resultat enten det leses fra høyre eller venstre (man ser vanligvis bort fra mellomrom og tegnsetting mellom bokstavene). 
Ordet palindrom kommer fra de greske ordene palin (πάλιν, «tilbake» eller «igjen») og dromos (δρόμος, «bane» eller «vei»). 
Palindromer finnes i mange vestlige språk, men de er særlig vanlige i engelsk på grunn av den store variasjonen og hyppige reversingen av bokstavpar i ord. Finsk er et annet språk med høy forekomst av palindromer, og innehar faktisk verdensrekorden for det lengste palindromet, saippuakivikauppias, som betyr "såpeselger".
Barry Robson

Tidlige år

Barry Robsom begynte sin profesjonelle karriere i den skotske storklubben Rangers FC. Starten var frisk, men Robson klarte aldri å etablere seg i første-elleveren i hovedstadslaget. Høsten 1997 ville han satse på en annen klubb i stedet og valget falt på Inverness Thistle og selv om han ikke ble regnet som førstevalg de første sesongene, hjalp han likevel Inverness til opprykk fra skotsk andredivisjon til Premier League i 1998-1999 sesongen. I 1999-2000 sesongen gikk Robson på lån til den skotske tredjedivisjonsklubben Forfar Athletic, men returnerte etter endt sesong for å kjempe om en plass i Inverness' første-ellever.

Dundee United

Etter mange år i Inverness byttet Robson endelig klubb i mai 2003. Dundee United hadde lagt inn bud og avtalen var snart klar for undertegnelse. Debuten til Robson kom og i hans første kamp for United ble Robson sent av banen med rødt kort. Selv denne tråkige starten ble Robson en kjent figur i Dundees første-ellever utover årene og i sin andre sesong for klubben mistet han kun to kamper i løpet av sesongen og endte med nest flest mål av Uniteds spillere denne sesongen. På slutten av sesongen scoret han det avgjørende målet mot sin gamle klubb Inverness og berget dermed Dundee United i skotsk Premier League. Dette gjorde at han ble tatt opp i B-troppen til Skottland.
Robson gikk inn i 06-07 sesongen som lagkaptein for Dundee United og i løpet av denne sesongen nådde han 100 spilte kamper for klubben. Han signerte også en fire-års kontrakt ut sesongen 2011. I samme sesong ble han den mestscorende midtbanespilleren med 11 mål på 29 kamper. Sesongen 07-08 ble enda bedre og han scoret hele 12 mål på 24 kamper og endte på og ble nest-beste målscorer i den skotske ligaen dette året.

Celtic

Den siste dagen i overgangsvinduet i januar 2008 gikk Robson til Celtic for en ukjent sum, samt Celtic-spiller James O'Brien på lån ut sesongen.
Den 10. februar fikk han sin Celtic-debut mot Aberdeen FC og på hans aller første berøring på ballen som Celtic-spiller scoret han sitt første mål på frispark. Hans andre mål kom i en annen debut, debuten i Champions League mot Barcelona. Samme året, 27. april, kronet han sin debut-sesong med å score i sin første by-derby (Old Firm) mot Rangers. I dag er han fast på Celtics lag som leder den skotske toppserien.

Landslag

I mars 2006 ble Robson for første gang tatt opp til landslaget, da B-landslaget til Skottland. I august 2007, da som Dundee-spiller fikk han sin første a-lagsinnkalling da han fikk sin debut mot Sør-Afrika. Han ble også kalt inn til de forekommende kampene mot Litauen og Frankrike i EM-kvalifiseringen, men fikk ikke noen minutter denne gangen. Hans første landslagsmål kom i kvalifiseringskampen mot Island, selv om det er tvil om det er han eller James McFadden som er kreditert scoringen siden. Robson er senere offisielt kreditert scoringen fra FIFAs hold.
ELinOS

ElinOS er en kommersiell Linuxdistribusjon for innbakt Linux. Den består av en distribusjon for innbakte systemer og utviklingsverktøy for vertsmaskinen, som typisk er en standard Stasjonær PC.
ElinOS fokuserer på industrielle applikasjoner, med valgfrie utvidelser av Linuxkjernen. Distribusjonen kan integreres i det mikrokjerne-baserte operativsystemet PikeOS, for større sikkerhet. Utviklingsverktøyet Eclipse følger med distribusjonen.
Første versjon ble lansert i 1999.
Ibn al-Athir

Bakgrunn

Ibn al-Athir tilhørte den store og innflytelsesrike arabiske stamme Banu Bakr, som bodde utspredt over store deler av øvre Mesopotamia, og som gav sitt stammenavn til byen Diyar Bakr. Faren tok seg av hans grunnutdannelse; underviste ham i Koranen og lese- og skrivekunsten.
Hans brødre var også lærde menn. Madjd al-Din Abū al-Sa'adat Mubarak var islam-lærd, og den andre, 'Izz al-Din Abu al-Hasan Ali var filolog. De var også politisk viktige, den første zangidisk fyrste av Mosul, den andre som ledsager av Saladin.

Virksomhet

Al-Athir levde som lærd mann i Mosul, besøkte ofte Bagdad, og reiste en tid sammen med Saladins hær i Syria. Han bodde senere i Aleppo og i Damaskus. Han beskrev den muslimske jihad, den mongolske invasjon av de muslimske land, og fra muslimsk side begivenheter under det tredje korstog. Man finner også noe fra langt i nord, om rus' (Ukraina/Russland-relatert).
Hans fremste arbeid, al-Kamil fi at-Tarikh (Den fullstendige historie) er en bearbeidelse av fremfor alt Muhammad ibn Jarir at-Tabaris annaler, og en verdeshistorie fra skapelsen av Adam og frem til 1231. Verket er kompilatorisk og ved harmoniseringen for å få til en skildring i annalisk form tok han i bruk alle de tidligere krøniker som var ham tilgjengelige. En ledetråd i arbeidet er et underliggende syn på at det er militære begivenheter som driver historien; og han mente at man kunne trekke både religiøs og verdslig lærdom av et slikt organisert blikk på verden, og at man ved studiet av fortiden kunne få moralske innsikter som kunne rettlede reformen av moderne riker.
Hans fremstilling var meget fordelaktig for zengidenes dynasti - det dynasti han selv tjente. Verket hadde klarhet og presisjon, logisk i presentasjon og fornuftig i utvalg av fakta og syntese, og til tross for noen unntak, med en høyere grad etterstrebelse av objektivitet enn de fleste av tidens andre krønikeskrivere. I sitt hovedverk gir han blant annet informasjoner om korsfarenes beleiring av Jerusalem (1099) og deres storming av Al-Aqsa-moskeen på Tempelhøyden i Jerusalem, og om at titusener ble drept da. Mange historikere har i ettertid benyttet seg av Ibn al-Athirs fremstilling som kildemateriale, og fra muslimsk side er hans fremstillinger av de tre første korstog blitt ansett som de mest autoritative. Verket ble publisert i Vesten første gang i årene 1851–1876 av den svenske orientalist Carl Johan Tornberg under tittelen Ibn al-Athiri Chronicon quod perfectissium inscribitur, i 14 bind.

Gravskjending

Ifølge telegrambyrået Reuters ble hans grav i Mosul skjendet av ISIS-medlemmer i juni 2014.
Tekno Odin

Tekno Odin (født 20. mai 2008) er en norsk travhest etter Moe Odin og Lyana. På sine over nesten 100 starter har Tekno Odin vunnet 90% av dem, og hatt en inntjening på tilsammen 10 millioner norske kroner. Tekno Odin har vært VM mester 5 år på rad. Han og Øystein er kjent i Norge, Sverige, Danmark og Finland Tekno Odin trenes og kuskes av Øystein Tjomsland 
TEKNO ODIN ble registrert som varemerke i Norge i 2012.

Rekorder

Tekno Odin har hittil i karrieren tatt tilsammen to norgesrekorder, to svenskerekorder og én verdensrekord. Her er rekordene listet opp etter dato:
Tekno Odin har norsk rekord for beste kilometer tid ved voltestart for 3-årige kaldblodshester med tiden 1.25.0. 
(11.10 2011.)
Tekno Odin har svensk rekord for beste kilometer tid ved voltestart for 4-årige kaldblodshester med tiden 1.24.2 (01.06.2012.)
Tekno Odin har norsk rekord for beste kilometer tid ved voltestart for 4-årige kaldblodshester med tiden 1.22.6.
(09.06.2012.)
Tekno Odin har svensk rekord for beste kilometer tid ved automatisk start for 4-årige kaldblodshester med tiden 1.22.9.
(05.08.2012.)
Tekno Odin har verdensrekord for beste kilometer tid ved automatisk start for 4-årige kaldblodshester med tiden 1.20.8.
(17.09.2012.)
Nikita Krjukov

Karriere

Han debuterte i verdenscupen i langrenn 25. november 2006, og hans vant sitt første verdenscuprenn da han vant klassisk sprint under verdenscupfinalen i Stockholm 17. mars 2010.
Krjukov representerer Russland og vant den klassiske sprinten under vinter-OL 2010. Norske Petter Northug kom på tredjeplass. Under VM i Val di Fiemme 2013 vant han sitt første individuelle VM-gull, også det foran Petter Northug. Krjukov vant også lagsprinten sammen med Aleksej Petukhov. Krjukov var ankermann på Russlands lag.
Under VM 2015 i Falun gikk Krjukov sammen med Aleksej Petukhov på Russlands lag som tok sølv på lagsprint. Norge ved Finn-Hågen Krogh og Petter Northug vant.
Under VM 2017 i Lahtis gikk han sammen med Sergej Ustjugov på Russlands lag som tok gull på lagsprint.
Han la opp i 2019. Han vant fem verdenscuprenn individuelt og én lagsprint i verdenscupen.
Henry Gleditsch

Bakgrunn

Henry Gleditsch' far var lektor ved Oslo katedralskole, men Henry tok selv artium som privatist etter å ha gått på Haagaas Artiumskursus, og studerte sosialøkonomi før han ble grepet av teateret.
Alsatia

Stedsnavnet

Grunnet et kloster tilhørende karmelittordenen i Whitefriars i London var området noenlunde selvstyrt, slik alle religiøse hus var det. Selv etter oppløsningen av Englands klostre på midten av 1500-tallet var det ofte uklart hvilken lokal myndighet som var rådende. Et charter gitt i 1608 av kong Jakob I av England ga innbyggerne ved Whitefriars en viss form for selvstyre. Etterhvert kjent som Alsatia var dette ett av de siste fristeder i England hvor loven ikke hadde virkekraft, men i 1697 ble alle særrettigheter avskaffet ved lov i parlamentet, The Escape from Prison Act. Elleve andre steder i London også omtalt, og mange av disse hadde også uklar religiøs bakgrunn. Navnet Alsatia er den latinske formen på navnet fra den historiske provinsen Alsace, som var et omstridt sted på grunn av sin status som grenseland mellom Frankrike, Tyskland og Sveits og derfor hadde en uklar jurisdiksjon. «Alsatia» gikk inn i engelsk språk før 1600-tallet i betydningen «et lovløst sted» som en refleksjon av den engelske forståelsen av Alsace i sin tid. På 1690-tallet hadde «alsatian» fått betydningen «kriminell fra London».
Det lite som er kjent om Alsatia og de andre tilsvarende lovløse områdene. Ryktene om lovløshet og kriminalitet er sjelden underbygget av skriftlige kilder. Navnet dukker første gang opp på trykk i skuespillet The Squire of Alsatia  fra 1688 av Thomas Shadwell (1642–1692). En annen skriftlig kilde som synes å ha preget ettertidens forståelse av stedet er Walter Scotts roman The Fortunes of Nigel (1822), som livlig og fargerikt beskrev stedets innbyggere og deres uavhengige ånd.
Ordet Alsatia levde videre langt inn på 1800-tallet som en generell betegnelse på slum. Fra slutten av 1800-tallet ble Alsatia et Freehold, det vil si at særfordeler ble gitt til virksomheter som ville etablere seg i området. Det var først og fremst aviser og trykkerier som rykket inn i Alsatia – særlig konsentrert om Fleet Street og Bouverie Street. I dag har alle avishusene flyttet ut av City, og Alsatias identitet er på nytt i endring.
Kalpa

Kalpa har i sanskrit betydningen av et meget langt tidsrom. I hinduistisk og buddhistisk kosmologi er den også blitt gitt en tallfestet årslengde som dermed kan benyttes i tidsregning og for å angi alder.

Hinduistisk perspektiv

I hinduismen er en kalpa det samme som 10 000 kaliyuga = 4,32 milliarder år.

Buddhistisk perspektiv

I buddhismen forekommer fire forskjellige lengder på en kalpa, fra en normal kalpa som tilsvarer 16 millioner år til en stor kalpa som er 1280 milliarder år lang.
Buddha fastla ikke selv hvor mange år en kalpa skulle tilsvare. Man han fremla to lignelser:
1. Tenk deg en kube som er tom i begynnelsen av hver kalpa, med en side som er om lag 25,7495 km lang (Buddha benyttet ikke det målet!). En gang tvert hundreår legger du til ett sennepsfrø. Ifølge Buddha kommer kuben til å være fylt innen kalpaen er over.
2. Tenk deg et enormt fjell i begynnelsen av hver kalpa, cirka 25,7495 km x 25,7495 km x 25,7495 km (16x16x16 engelske mil), det vil si større enn Mount Everest. Hvert hundreår tar du en filt av silke og trekker over fjellet én gang. Fjellet vil være levnet med marken innen kalpaen er over.
Stjørdal videregående skole

Stjørdal videregående skole var en offentlig videregående skole i Stjørdal kommune i Trøndelag.
Skolen ble opprettet som en teknisk aftenskole på initiativ fra Stjørdal Håndverkerforening i 1930, og ble utvidet med en snekkerlinje to år senere. Høsten 1941 ble skolen slått sammen med kommunens yrkeskurs for arbeidsledig ungdom til Stjørdal yrkesskole, og fikk statlig driftstilskudd. Rektor i mesteparten av skolens levetid, Knut Schønberg, tiltrådte i 1949 og avgikk med pensjon ved årsskiftet 1982/1983. Skolen skiftet navn til Stjørdal videregående skole i 1970-årene. I 1975 tok skolen i bruk nye lokaler i umiddelbar nærhet til Ole Vig videregående skole, det daværende gymnaset. I 1980 hadde skolen intet mindre enn 41 linjer. I 1997 ble Stjørdal, Ole Vig og Skatval videregående skoler slått sammen til den nye Ole Vig videregående skole.
José Pedro Varela (Uruguay)

Kommune

Byens ordfører (alcalde) er Darío Amaro.

Transport

Ruta 14 forbinder Varela med Mercedes / Trinidad / Durazno / Sarandí del Yí / José Batlle y Ordóñez (vest) og Lascano / Ruta  (øst).
James Anderson (skipper)

Sir James Anderson (1824-1893) var kaptein på DS «Great Eastern» da det la Atlanterhavskabelen i 1865 og 1866.
Anderson ble født i Dumfries i Sørvest-Skottland og utdannet ved akademiet der.
Kaptein Anderson hadde kommando over DS «Great Eastern» tegnet og konstruert av Isambard Kingdom Brunel. «Great Eastern» ble brukt til å legge den transatlantiske telegrafkabel i 1865 og 1866. Han ble senere administrerende direktør i Eastern Telegraph Company, som ble det største firmaet for undersjøiske kabler i verden.
Johannes Stark

Bakgrunn

Johannes Stark var bondesønn, og gikk først på Gymnasium Christian-Ernestinum i Bayreuth, så Altea Gymnasium (i dag Albertus-Magnus-Gymnasium) i Regensburg.

Fysiker

Etter en sterk abitur studerte han fysikk, matematikk, kjemi og krystallografi ved Ludwig-Maximilians Universität i München. Der tok han doktorgrad i 1897 under Eugen von Lommel med en dissertasjon med tittel Untersuchungen ueber einige physikalische, vorzüglich optische Eigenschaften des Russes og fortsatte deretter som von Lommels assistent i München.
Etter å først ha utført noen mindre undersøkelser i andre deler av fysikken, viet Stark seg fra 1898 helt til elektrisitetslæren og særskilt til elektriske utladninger i gasser, og læren om elektroner. Sine undersøkelsert på dette område sammenførte han i monografien Die Elektricität in Gasen (1902). Han fortsatte senere dette arbeide og utførte undersøkrlser av anodestråler og deres hastighet, sammenfattet i Die atomionen chemischer Elemente und ihre Kanalstrahlenspektra (1913). 
Fra 1913 arbeidet Stark og hans studenter med iakttagelser angående et elektrisk felts innvirkning på spektrallinjer (i flere avhandlinger med tittelen Beobachtungen über den Effekt des elektrischen Feldes auf Spektrallinien, 1914). Han oppdaget derved samtidig med italieneren Antonino Lo Surdo den såkalte Starkeffekten, en elektrisk analogi til Zeemaneffekten, som var av stor teoretisk intresse. 
Johannes Stark kom vedsin forskning også inn på valenslæren, dissosiasjonens og fluorescensens fenomen. Hit hører monografiene Die Dissociierung und Umwandlung chemischer Atome (1903), Die elementare Strahlung (1911) og Folgerungen aus einer Valenzhypothese (fire avhandlinger 1912–13) og Die Spektralanalyse der chemischen Atome (1914). Nær dette står Die Prinzipien der Atomdynamik (I, 1910; II, 1911; III, 1915; omarbeidet opplag av del I 1922). Årene 1904–20 utgav han Jahrbuch der Radioaktivität und Elektronik hvori han skrev sammenfattende artikler om de kjemiske elementers jonisering og spektra. Stark fikk i 1919 Nobelprisen i fysikk for oppdagelsen av Dopplereffekten i kanalstråler og Starkeffekten.
Kort etter Hitlers maktovertagelse i 1933 tok han selv over som president for Physikalisch-Technische Reichsanstalt (PTR) etter Friedrich Paschen. 
Etter andre verdenskrig ble han idømt fire års fengsel for sin aktive innsats for en «arisk» fysikk i motsetning til den «jødiske» fysikken til Albert Einstein og Werner Heisenberg. Grunntanken, som en annen Nobelprisvinner, Philipp Lenard, utviklet i sitt firebindsverk Deutsche Physik fra 1935, var at alt menneskeverk, inkludert vitenskap, avspeiler skaperens rase, slik at tysk fysikk var mer eksperimentell og samfunnsnyttig enn den «jødiske», som ble fremstilt som spekulativ og abstrakt, fordi en «arier» angivelig trakk slutninger fra observasjoner av naturen, mens en jøde nøyde seg med matematiske formler.
Moltesmyger

Utseende

En middelsstor (vingespenn 26 – 31 mm) sommerfugl, den største av de norske Pyrgus-artene. På vingenes overside er grunnfargen brunsvart, men de er nokså tett kledt med lyse hår slik at de ser gråaktige ut. I motsetning til de lignende artene polarsmyger og alvesmyger er de hvite flekkene tydelige også på bakvingens overside. På vingens underside er grunnfargen grønnlig.

Utbredelse og levevis

Moltesmygeren fly på myrer der det vokser molte i juni – juli. I Norge er den vanligst i de østligste områdene, men den forkommer så langt vest som på Hardangervidda. I Nord-Norge finnes den i indre Troms og Finnmark. Larven lever trolig bare på molte (Rubus chaemamorus).
Åtting

Åtting er brukt som betegnelse på ⅛ tønne. betegnelsen har vært brukt både om selve den tønneformede beholderen på denne størrelsen og om mengde av varer som for eksempel smør, øl eller sild. Størrelsen på en åtting har variert noe både over tid, mellom distrikter og mellom vareslag. Volumet har variert mellom 15 og 17 liter.
Åtting har også vært brukt som betegnelse på et geografisk område – en åttendedel av et fylke, og i Oppdal ble også åtting brukt om en liten rull skråtobakk (1/2 kvartrull).
Överhogdalsteppet

Överhogdalsteppet (Överhogdalsbonaderna eller Överhogdalsvävarna) er betegnelsen på fem bildetepper, veggteppe, fra sent på tusentallet eller ellevehundretallet som ble funnet i Överhogdal i Härjedalen i Sverige, og som nå befinner seg ved Jämtlands läns museum Jamtli i Östersund.
Veggteppene ble funnet sammensydde til et teppe av Jonas Holm i en vedkasse i sakristiet i Överhogdal kirke under en renovering av kirken i 1909 og lagt i et stabbur som hørte til kirken, hvor kunstneren Paul Jonze fant dem og så tok dem med til fylkesmannen.
De fem ulike billedteppene er tidfestet sammen i 2010 etter radiologisk metode til en tid (som etter denne metoden) ikke kan fastsettes nærmere enn til et sted mellom årene 1040 og 1170. En tidfesting i 1991 etter same metode ga et annet og større tidsspenn, mellom årene 800 og 1100. Uansett tilhører teppene den epoken som betegnes som Vikingtiden.
Teppene er vevd i ullgarn med renning av lin. Hva bildene skal bety, og hvorvidt motivene er hedenske eller kristne, er omdiskutert. Noen ser bildene som en skildring av kristningen av Härjedalen, andre som en skildring av ragnarok, verdens undergang ifølge nordisk hedensk mytologi.
Billedteppene tilhører fremledes Överhogdals kirke, selv om de nå befinner seg på Jamtli Jämtlands läns museum.
Redhaw (Ohio)

Historie

En tidligere navn på Redhaw var Lafayette. Lafayette ble opprettet i 1835. Et postkontor kalt Redhaw ble etablert i 1867 og var i drift til 1904.
Kommunistloven

Kommunistloven, formelt Lov om Forbud mod kommunistiske Foreninger og mod kommunistisk Virksomhed, var en dansk lov som ble vedtatt 22. august 1941 og som forbød kommunistiske partier og organisasjoner i Danmark, herunder først og fremst Danmarks Kommunistiske Parti.
Loven, som ble vedtatt av en enig Riksdag, trådte i kraft med tilbakevirkende kraft. Den var en legalisering av politiets arrestasjon av de vel 300 kommunistene som hadde vært tilbakeholdt siden 22. juni 1941 i Horserød og gjorde det også fremover mulig å internere og arrestere kommunister med henvisning til at de utgjorde en fare for statens sikkerhet. Tre riksdagsmedlemmer, herunder Villy Fuglsang, ble arrestert med hjemmel i kommunistloven. 150 av de danske kommunistene ble sendt til Stutthof konsentrasjonsleir i Polen, hvor 22 av dem døde.
Loven anses å være i strid med den grunnlovssikrede foreningsfriheten. Grunnlovstridigheten har dog vært omdebattert, idet det for lovens overensstemmelse med grunnloven har vært hevdet at det forelå en nødrettssituasjon. Ved vedtagelsen av kommunistloven ble de tre kommunistiske medlemmene av Riksdagen arrestert. Arrestasjonene ble ikke konkret godkjent av Riksdagen (som dog enstemmig hadde vedtatt loven), men ble alene godkjent av statsminister Thorvald Stauning, hvorfor det av lovens kritikere hevdes at også arrestasjonene var grunnlovsstridige.
Etter annen verdenskrig ble loven i Ugeskrift for Retsvæsen omtalt som «skjendig», og interneringen av de danske kommunistene regnes for å være et av de sorteste kapitler i samarbejdspolitikkens historie.